Ѿ сея̀ быва́етъ ко гдс̑у на́шему іи҃су хрс̑ту̀ жела́ніе, и непреста́нное раче́ніе: ѿ сегѡ́ же сла́достное серде́чныхъ сле́зъ ча́стое тече́ніе источникоподо́бнѣ, и́миже душа̀ и тѣ́ло я́коже ѵссѡ́помъ, покая́ніемъ, любо́вію и благодаре́ніемъ и и́сповѣдію ѡчища́ется и тучнѣ́етъ, ѿ си́хъ же тишина̀ и ми́ръ по́мыслѡвъ, єму́же нѣ́сть предѣ́ла, я́кѡ вся́къ у́мъ преиму́щъ: ѿ си́хъ же снѣгосія́тельно свѣ́тлое ѡсія́ніе и коне́цъ, є́же по человѣ́ку безстра́стіе, и душѝ воскресе́ніе пре́жде тѣ́ла, и ктому̀, є́же по ѡ́бразу и по подо́бію дѣя́ніемъ и видѣ́ніемъ, вѣ́рою и наде́ждою и любо́вію возъ̑ѡбраже́ніе, и возвраще́ніе, и соверше́нное къ бг҃у горѣ̀ просте́ртіе, и непосре́дственное єдине́ніе, изступле́ніе же и почи́тіе, преста́ніе въ настоя́щемъ у́бѡ, я́кѡ въ зерца́лѣ, въ гада́ніи и ѡбруче́ніи, въ бу́дущемъ же лице́мъ къ лицу̀, и соверше́нное соверше́ннѣ бж҃іе прича́стіе, и присносу́щнѣ наслажде́ніе